C 493/14
FI
Euroopan unionin virallinen lehti
27.12.2022
Tiistai 7. kesäkuuta 2022
36. antaa Turkille tunnustusta sen ponnisteluista siinä, että maassa asuu yhä maailman suurin pakolaisväestö; pitää tältä osin myönteisenä, että pakolaisille ja heitä vastaanottaneille yhteisöille tarjotaan edelleen EU:n rahoitusta, ja toteaa sitoutuneensa säilyttämään tämän tuen tulevaisuudessa; kehottaa komissiota varmistamaan Turkin pakolaisavun koordinointivälineen seuraajan nojalla jaettujen varojen jakamisessa täysimittaisen avoimuuden ja täsmällisyyden ja pyytää komissiota varmistamaan, että nämä varat annetaan ensisijaisesti suoraan pakolaisille ja vastaanottaville yhteisöille ja että niitä hallinnoivat vastuuvelvollisuuden ja avoimuuden takaavat järjestöt; kannattaa EU:n ja Turkin välisen yhteistyön objektiivista arviointia pakolais- ja muuttoliikeasioissa ja korostaa, että molempien osapuolten on tärkeää noudattaa EU:n ja Turkin vuonna 2016 antaman yhteisen julkilausuman ja EU:n ja Turkin takaisinottosopimuksen mukaisia sitoumuksiaan kaikkien jäsenvaltioiden osalta, mukaan lukien maaliskuussa 2020 keskeytetyn Kreikan saarilta palaavien henkilöiden takaisinoton uudelleen aloittaminen tai vapaaehtoisen humanitaarisen maahanpääsyn järjestelmän aktivointi; toteaa painokkaasti, että perusvapauksien kunnioittamisen on oltava EU:n ja Turkin julkilausuman täytäntöönpanoprosessin keskiössä; on erittäin tyytyväinen Turkin kansalaisyhteiskunnan ja paikallisviranomaisten olennaiseen panokseen pakolaisten kotouttamisessa; kannattaa suojelupalvelujen parempaa ja laajempaa saatavuutta tietyille heikossa asemassa oleville ryhmille; kehottaa Turkin hallitusta parantamaan syyrialaispakolaisten pääsyä työmarkkinoille ja toteuttamaan toimenpiteitä, joilla vältetään kansalaisuudettomuuden riski Turkissa syntyneiden syyrialaislasten sukupolvelta; tunnustaa Turkin maahanmuuttopaineet, mutta vastustaa voimakkaasti kaikkea Turkin hallituksen toteuttamaa maahanmuuttajien välineellistämistä; on huolissaan jatkuvista tiedoista, joiden mukaan afganistanilaiset ja muut pidätetyt henkilöt ovat pyrkineet ylittämään rajan ja karkotettu mielivaltaisesti Syyriaan; pitää valitettavina ihmissalakuljetustapauksia ja ihmisoikeusloukkauksia, joiden kohteiksi pakolaiset ovat Turkissa joutuneet; vaatii, että pakolaisten palauttamisen olisi tapahduttava vain vapaaehtoiselta pohjalta ja turvallisesti, ja kehottaa Turkkia tarjoamaan kansainvälisille ja kansallisille järjestöille laajemman pääsyn karkotuskeskuksiin, jotta voidaan seurata palautettavia henkilöitä ja tarjota heille apua; panee huolestuneena merkille merkit lisääntyvästä rasistisista ja muukalaisvihamielisistä hyökkäyksistä ulkomaalaisia vastaan sekä pakolaisvastaisen narratiivin käytöstä ja lisääntyvästä muuttoliikkeen vastaisesta mielialasta Turkin politiikassa ja yhteiskunnassa; panee merkille, että turvapaikkahakemusten määrä kasvoi edelleen Kyproksessa vuonna 2021, ja muistuttaa Turkin velvoitteesta toteuttaa kaikki tarvittavat toimenpiteet estääkseen uusien meri- tai maareittien luomisen Turkista suuntautuvaa laitonta muuttoliikettä varten;
37. toistaa tukevansa nykyistä tulliliittoa ja kehottaa Turkkia noudattamaan velvoitteitaan ja muun muassa poistamaan vapaan liikkuvuuden esteet, jotka eivät liity tulleihin; katsoo, että kauppasuhteiden vahvistaminen voisi tuoda konkreettisia etuja kansalaisille Turkissa ja EU:ssa, ja tukee siksi komission ehdotusta neuvottelujen aloittamisesta molempia osapuolia hyödyttävästä paremmasta tulliliitosta, johon liittyy tehokas ja vaikuttava riidanratkaisumekanismi; varoittaa kuitenkin, että tulliliiton nykyaikaistamisen olisi perustuttava ihmisoikeuksia ja perusvapauksia koskeviin tiukkoihin ehtoihin, kansainvälisen oikeuden ja hyvien naapurisuhteiden kunnioittamiseen ja että sen voidaan odottaa toteutuvan vain, jos Turkki panee lisäpöytäkirjan täysimääräisesti täytäntöön Ankaran sopimuksen ulottamiseksi kaikkiin jäsenvaltioihin ilman ennakkoluuloja ja syrjintää; korostaa, että molempien osapuolten on oltava täysin tietoisia tästä demokraattisesta ehdollisuudesta heti neuvottelujen alusta lähtien, koska parlamentti ei anna suostumustaan lopulliseen sopimukseen ilman tuloksia tällä alalla;
38. toteaa, että viisumivapaus olisi tärkeä askel ihmisten välisten yhteyksien helpottamisessa, ja että se on erittäin tärkeää Turkin kansalaisille, erityisesti opiskelijoille, tutkijoille, liike-elämän edustajille ja henkilöille, joilla on perhesiteitä EU:n jäsenvaltioissa; toistaa tukevansa viisumivapauteen tähtäävää prosessia, kunhan asetetut ehdot on pantu täytäntöön, ja kannustaa Turkin hallitusta toteuttamaan toimia, joilla se yhdenmukaistaa viisumipolitiikkaansa EU:n viisumipolitiikkaan, ja noudattamaan täysimääräisesti viisumivapautta koskevassa etenemissuunnitelmassa esitettyjä 72 kriteeriä syrjimättä mitään jäsenvaltiota; korostaa, että Turkin vielä täyttämättä olevien kuuden vertailuarvon osalta on tapahtunut hyvin vähän todellista edistystä; toteaa, että uudessa ihmisoikeuksia koskevassa toimintasuunnitelmassa esitetään, että täyttämättä olevien vertailuarvojen täyttämistä nopeutetaan; korostaa, että Turkin terrorismin vastaisen lainsäädännön ja tietosuojalainsäädännön tarkistaminen ovat keskeisiä edellytyksiä perusoikeuksien ja -vapauksien varmistamiselle;
39. pitää valitettavana, että komission jäsen Várhelyi muutti äskettäin naapuruuspolitiikan ja laajentumisneuvottelujen pääosastoa (NEAR) siten, että Turkista vastaava yksikkö yhdistettiin eteläisestä naapuruudesta vastaaviin yksiköihin; katsoo, että tämä väitetysti sisäisen organisaation tehostamiseksi ja järkeistämiseksi tehty toimenpide on vakava poliittinen virhe, jota Turkin hallitus ja kaikki Eurooppa-myönteiset turkkilaiset toimijat ovat arvostelleet voimakkaasti;